b"\n_START_ARTICLE_\nFederico Garc\xc3\xada Lorca\n_START_SECTION_\n\xc5\xbdivljenjepis\n_START_PARAGRAPH_\nGarc\xc3\xada Lorca se je rodil v manj\xc5\xa1i, vendar premo\xc5\xbeni dru\xc5\xbeini v majhni vasi Fuente Vaqueros v Granadi. Bil je nadarjen otrok, \xc4\x8deprav se v \xc5\xa1oli ni posebno odlikoval. Leta 1909 so se z dru\xc5\xbeino preselili v Granado v Andaluziji, kjer se je s\xc4\x8dasoma vklju\xc4\x8dil v lokalne umetni\xc5\xa1ke kroge. Njegova prva zbirka proznih del, Impresiones y paisajes, je bila izdana leta 1918._NEWLINE_Leta 1919 se je preselil v Madrid in sicer v Residencia de estudiantes, kjer je imel zaradi poznanstev v Umetni\xc5\xa1kem dru\xc5\xa1tvu Granade dober ugled. Na filozofski \xc5\xa1oli madridske Univerze (danes Universidad Complutense de Madrid) se je med drugim spoprijateljil tudi z Luisom Bu\xc3\xb1uelom in Salvadorjem Dal\xc3\xadjem. Tukaj je spoznal tudi Georgia Martineza Sierro, direktorja madridskega gledali\xc5\xa1\xc4\x8da Teatro Eslava. Na njegovo pobudo je Garc\xc3\xada Lorca med letoma 1919 in 1920 napisal svojo prvo igro z naslovom El maleficio de la mariposa. Igra v verzih, ki prikazuje nemogo\xc4\x8do ljubezen med \xc5\xa1\xc4\x8durkom in metuljem, zaradi insektov kot igralcev, ni bila sprejeta. Zaradi tega se je gledali\xc5\xa1\xc4\x8de Garc\xc3\xadi Lorci zamerilo do konca kariere. Kasneje je celo trdil, da je bila leta 1927 prikazana igra Mariana Pineda njegova prva igra._NEWLINE_V naslednjih nekaj letih se je Gar\xc3\xada Lorca vse bolj posve\xc4\x8dal umetnosti in \xc5\xa1panski avantgardi. Objavil je tri zbirke pesmi, vklju\xc4\x8dno z Canciones (Pesmi) in Romancero Gitano (Ciganske balade), ki je njegova najbolj znana knjiga poezije. Njegova druga igra Mariana Pineda je na premieri v Barceloni leta 1927 po\xc5\xbeela velik uspeh. Oder in kulise je poslikal in oblikoval Dal\xc3\xad._NEWLINE_\xc5\xbde leta 1926 je Lorca napisal igro \xc4\x8cevljarjeva ogromna \xc5\xbeena, ki pa ni bila prikazana vse do poznih 30. let 20. stoletja. Igra prikazuje partnerstvo med spogledljivo, razdra\xc5\xbeljivo \xc5\xbeeno in njej povsem podrejenim mo\xc5\xbeem._NEWLINE_Proti koncu 20. let 20. stoletja je Lorca zapadel v depresijo, ker dru\xc5\xbeina in prijatelji niso odobravali njegove homoseksualnosti.  Isto\xc4\x8dasno pa je rasel uspeh njegovega dela Romancero gitano. To je le pove\xc4\x8devalo razcep v njem: ujet je bil med osebo slavnega avtorja, kakor se je moral kazati ljudem, in trpe\xc4\x8dim jazom, ki ga je lahko sprejel le v zasebnem \xc5\xbeivljenju._NEWLINE_Razcep med Lorco in njegovimi najbli\xc5\xbejimi prijatelji je dosegel vrh, ko sta nadrealista Dal\xc3\xad in Bu\xc3\xb1uel leta 1929 skupaj ustvarila film Un chien andalou (Andaluzijski pes). Garc\xc3\xada Lorca je to dejanje interpretiral kot zloben napad nanj. Film je, skupaj z Dal\xc3\xadjevim spoznanjem svoje bodo\xc4\x8de \xc5\xbeene Gale, kon\xc4\x8dal Lorcovo razmerje z njim. Isto\xc4\x8dasno pa se je za\xc4\x8delo ru\xc5\xa1iti tudi Lorcovo napeto in strastno razmerje s kiparjem Emiliom Aldr\xc3\xa9nom, ko se je slednji zapletel s svojo bodo\xc4\x8do \xc5\xbeeno. Dru\xc5\xbeina Gar\xc4\x87ie Lorca se je zavedala vseh teh te\xc5\xbeav in Federicu pripravila dolgo potovanje po Zdru\xc5\xbeenih dr\xc5\xbeavah._NEWLINE_Lorca je med bivanjem v Ameriki, natan\xc4\x8dneje v New Yorku \xc5\xa1tudiral na kolumbijski univerzi Columbia Univerisity School of General Studies. Njegova pesni\xc5\xa1ka zbirka Poeta en Nueva York skozi nekatere grafi\xc4\x8dne eksperimentalne pesni\xc5\xa1ke tehnike raziskuje njegovo odtujevanje in izolacijo. Tu je napisal tudi dve igri As\xc3\xad que pasen cinco a\xc3\xb1os in El p\xc3\xbablico, ki sta bili zelo napredni. El p\xc3\xbablico ni bila objavljena vse do poznih 70. let, v celoti pa ni bila objavljena nikoli._NEWLINE_V \xc5\xa0panijo se je vrnil leta 1930 ob padcu diktatorstva Prima de Rivere in ponovni ustanovitvi \xc5\xa0panske Republike. Leta 1931 je bil Garc\xc3\xadi Lorci dodeljen naziv direktorja univerzitetne \xc5\xa1tudentske gledali\xc5\xa1ke skupine, Teatro Universitario la Barraca (\xc2\xabBaraka\xc2\xab). Skupino je ustanovilo Ministrstvo za \xc5\xa1olstvo Druge Republike. Njihova naloga je bila potovati po najbolj odro\xc4\x8dnih pode\xc5\xbeeljskih predeli\xc5\xa1 \xc5\xa0panije z namenom predstaviti publiki radikalne moderne interpretacija klasi\xc4\x8dnega \xc5\xa1panskega gledali\xc5\xa1\xc4\x8da. Lorca je v tem gledali\xc5\xa1\xc4\x8du tudi igral. Med turnejo z gledali\xc5\xa1\xc4\x8dem La Barraca je napisal svoje tri najbolj znane igre, 'pode\xc5\xbeelsko trilogijo' Bodas de sangre (Krvna poroka), Yerma (Pusta) in La casa de Bernarda Alba (Hi\xc5\xa1a Bernarde Alba). Svoje teorije o umetni\xc5\xa1kem ustvarjanju in nastopanju je Lorca povzel na znanem predavanju z naslovom Igra in teorija Duene. To predavanje je imel prvi\xc4\x8d v Buenos Airesu in Havani leta 1933. V predavanju je utemeljil, da velika umetnost temelji na \xc5\xbeivem zavedanju smrti, povezavi z narodno zemljo in priznavanju omejitev razuma. La Barraca je prva zaigrala Lorcove igre 'pode\xc5\xbeelske trilogije'. S prihodom nove vlade leta 1934, so bili dohodki La Barrace razpolovljeni in njen zadnji nastop je bil Aprila 1936._NEWLINE_Ko se je leta 1936 razplamtela vojna, je Garc\xc3\xada Lorca zapustil Madrid in \xc5\xa1el v Granado, \xc4\x8deprav se je zavedal, da je skoraj gotovo namenjen proti svoji smrti. Granada je namre\xc4\x8d slovela po najbolj konzervativni oligarhiji v Andaluziji. Garc\xc3\xada Lorca in njegov svak, ki je bil socialisti\xc4\x8dni \xc5\xbeupan, sta bila kmalu aretirana. Lorca je bil usmr\xc4\x8den 19. avgusta 1936 in vr\xc5\xbeen v neozna\xc4\x8den grob nekje med krajema V\xc3\xadznar in Alfacar blizu Granade. \xc5\xa0e vedno obstaja velika polemika o motivih (vklju\xc4\x8deni so tudi osebni, nepoliti\xc4\x8dni motivi) in podrobnostih njegove smrti. _NEWLINE_Danes je Lorci na \xc4\x8dast postavljen spomenik v Madridu na trgu Plaza de Santa Ana."